শরৎচন্দ্রের উপন্যাস নিয়ে নতুন সিনেমা সৃজিতের

কলকাতা: প্রযোজক রানা সরকার এর সঙ্গে হাত মিলিয়ে নতুন সিনেমা আনছেন সৃজিত মুখোপাধ্যায় (Srijit Mukherji)। আজ সোশ্যাল মিডিয়ায় নতুন সিনেমার ঘোষণা করেছেন সৃজিত। ছবির নাম, ‘এম্পারর ভার্সেস শরৎচন্দ্র’। আগামী বছরের ৩১ অগাস্ট শরৎচন্দ্র চট্টোপাধ্যায়ের (Sarat Chandra Chattopadhyay) কালজয়ী উপন্যাস ‘পথের দাবি’-র ১০০ বছর পূর্ণ হবে। সেই উপন্যাসকে ভিত্তি করেই নতুন সিনেমা আনতে চলেছেন সৃজিত। আগামী বছর, অর্থাৎ ২০২৬ সালের ১ মে মুক্তি পাওয়ার কথা এই সিনেমার।

ব্রিটিশবিরোধী আন্দোলনের প্রেক্ষাপটে লেখা শরৎচন্দ্রের উপন্যাস ‘পথের দাবি’। সেই উপন্যাস, সেই সময়কাল কিংবা শাসকের বিরুদ্ধাচারণ আজও কী ভাবে ভয়ঙ্কর পরিণতির দিকে ঠেলে দেয়— এই বিষয়গুলোকে পটভূমিকায় রেখে সৃজিতের আগামী ছবি। যৌথ প্রযোজনায় শ্রীকান্ত মোহতা-মহেন্দ্র সোনির এসভিএফ প্রযোজনা সংস্থা এবং রানা সরকারের দাগ ক্রিয়েটিভ মিডিয়া। ১৯২৬ সালে মুক্তি পেয়েছিল শরৎচন্দ্র চট্টোপাধ্যায়ের ‘পথের দাবি’। এই উপন্যাস প্রকাশের পরে, দেশ জুড়ে ব্রিটিশ বিরোধী আন্দোলন আরও জোরদার হয়েছিল। এর ফলে, ১৯২৭ সালে বইটিকে সরকারীভাবে নিষিদ্ধ করা হয়। উত্তাল হয়ে ওঠে গোটা দেশ, সবাই সামিল হয় আন্দোলনে। সেই সময়ে আন্দোলনে সামিল হয়েছিলেন রবীন্দ্রনাথ ঠাকুরও। সেই বিষয়কেই এবার পর্দায় তুলে আনবেন সৃজিত। পরিচালক জানিয়েছেন, তিনি ‘পথের দাবি’-র সময়কালকে পর্দায় তুলে ধরবেন তিনি। বর্তমান সময়ের সঙ্গে এর কোনও ছোঁয়া থাকবে না। তবে এখনও পর্যন্ত কাস্টিং নিয়ে মুখ খুলতে নারাজ রানা সরকার বা সৃজিত মুখোপাধ্যায় কেউই।